赵蕃
代书寄候毛伯明李叔器康叔临张王臣
巴陵洞庭在何处，我昨移官向其所。
士所得者毛李康，兼之旧识祁之张。
毛公学问本伊洛，康李从之亦不恶。
皆能脱去科举累，相与探求圣贤事。
张侯英爽固绝人，亦复降志相友亲。
谁云巴陵洞庭侧，有此四士宁易得。
别来书疏犹数通，辰溪隶与巴陵同。
张侯再把蒸湘酒，别后不闻安与否。
遥知岁晚巾屦从，当亦念我穷山中。
尝疑昔人重离别，生不相逢死何别。
偶逢鄂渚行人去，懒复作书题此句。
巴陵渺渺若个边，何时重泛洞庭船。